Pa en seun, buurman in huisrooftog vermoorNooddiensvoertuie buite die moordtoneel in Arboreteum in Richardsbaai. (Foto: Netcare 911) ŉ 61-jarige man wat sy bure se noodkrete gehoor en hulle te hulp wou snel, is in Richardsbaai in KwaZulu-Natal doodgeskiet kort nadat sy 42-jarige buurman en dié se 17-jarige seun minute tevore ook in hulle huis vermoor is. Die vermoorde man se vrou is ernstig gewond. Shawn Herbst, woordvoerder van Netcare 911, het gesê paramedici het op ŉ noodoproep gereageer by die huis in Forellelaan in Arboretum. Volgens inligting het ŉ groep van vermoedelik drie mans, glo geklee in swart en met klapmusse op, die gesin omstreeks 00:45 in hulle woonstel oorval. ŉ Struweling het uitgebreek en die ma is in die been geskiet. Herbst het gesê die pa en seun is albei geskiet en was reeds dood toe paramedici op die toneel aangekom het. Die aanvallers het klaarblyklik die lemmetjiesdraad bo-op die grensmuur van die perseel stukkend gesny en oor die muur gespring. Hulle het ná die aanval vermoedelik weer só ontsnap en weggejaag in ŉ voertuig wat naby die perseel geparkeer was. Snuffelhonde het die spore gevolg tot waar die aanvallers vermoedelik in die voertuig geklim het. Nóg ŉ seun en ŉ jong dogtertjie in die woonstel, is ongedeerd, het Herbst gesê. Die aanvallers het glo met ŉ selfoon, handsak en juwele gevlug. Kol. Thembeka Mbele, polisiewoordvoerder, het gesê die buurman is in die bors geskiet. Hy is ook op die toneel dood. Niemand is nog in verband met die voorval aangekeer nie. Klagte van moord en poging tot moord word ondersoek, het Mbele gesê.